M. Chovanec, poslanec: (2005-05-10):
Chcem povedať, že v poslednom čase sa na stranu Smer a jej členov valí kritika zo všetkých strán, aká je antireformná, populistická a neviem ešte aká všetka. Chcem povedať, že tieto pripomienky nie vždy alebo spravidla nie sú adekvátne tomu, čo hovoríme. Chcem povedať, že sme opozičná strana a je úplne logické, že máme viaceré pripomienky k tomu, aké zákony koaličné strany prijímajú. Je to svätým právom každej strany presadzovať svoj program a ešte vôbec neznamená, keď má iný názor, že je antireformná alebo populistická. Chcem takisto povedať, že z úst predstaviteľov strany Smer nikdy nezaznelo, že zruší všetky reformné zákony. Zaznelo, že reformné zákony v prípade, ak bude mať tú príležitosť, pozmení, poopraví, odstráni to, čo pokladá v rámci svojho programu za neprijateľné. Dovoľte mi teda, aby som vyjadril takým krátkym desatoro, čo nám najviac prekáža na zákonoch, ktoré boli prijaté. Život ukázal ich ťažké aplikačné súvislosti. Vychádzame z nášho programu a vychádzame z iných predstáv, ako ste vychádzali vy koaličné strany, ktoré ste tieto zákony prijímali. Predovšetkým vo všeobecnostiach k všetkým zákonom máme výhrady preto, lebo dochádza k strate verejnoprávneho charakteru povinného zdravotného poistenia premenou zdravotných poistení na akciové spoločnosti. Odvody na zdravotné poistenie sa odvedú do správy súkromných zdravotných poisťovní. Vnímame to ako presun verejných občianskych zdrojov na iné subjekty bez štatútu a charakteru verejnoprávneho postavenia. Po druhé. Prijatými zákonmi dochádza alebo bude dochádzať k strate verejnoprávneho charakteru zdravotného systému ako celku. Sprievodným znakom je neprimeraná akcentácia prvkov biznisu. Po tretie. Zákony priniesli neprimeranú finančnú participáciu občanov za zdravotnícke služby bez zohľadnenia alebo len s minimálnym zohľadnením možnosti veľkej skupiny obyvateľov. Po štvrté. Nestotožňujeme sa s tvrdením, že to, čo je alebo má charakter verejnoprávnosti je zlé a nefunkčné. Po piate. Systém nie je pripravený na absorpciu zákonných noriem. Zákony majú len minimálnu až žiadnu aktívnu akceptáciu verejnosti, ale i zdravotníckych pracovníkov. Neprimerane stúplo napätie medzi jednotlivými subjektmi v systéme. Po šieste. Opatrenia na zreálnenie počtu zdravotníckych zariadení, opatrenia na odstránenie deformít v personálnom obsadení nie sú podľa nášho názoru správne manažované. Po siedme. Potvrdili sa obavy, že zákony nie sú dobre pripravené, majú zásadné nedostatky a ich aplikácia v praxi je len veľmi obťažná, v niektorých bodoch nerealizovateľná. Po ôsme. Nie je pravda, že už druhá novelizácia je len kozmetická s drobnými úpravami. Novelizácia snáď každého zákona je spracovaná na desiatky strán a opravujú sa desiatky paragrafov. Po deviate. Zákony nevyriešili a ani nemohli vyriešiť podvyživený systém a dlhy nemocníc vo väčšine narastajú alebo pretrvávajú. Nemocnice a ich pracovníci živoria naďalej. Dovolím si presne odcitovať hospodársky výsledok jednej dobrej nemocnice za mesiac marec. Budem zaokrúhľovať čísla na celé objemy. Náklady za mesiac marec boli zúčtované v príslušnej nemocnici v objeme 64 miliónov korún. Výnosy boli 50 miliónov korún. Hospodársky výsledok strata 14 miliónov korún. Reálne platby od poisťovní v mesiaci marec boli len 44 miliónov korún, to znamená celková strata 20 miliónov korún za mesiac. Záväzky nemocnice k 31. marcu sú v objeme 548 miliónov korún. Penále 120 miliónov korún. Pohľadávky 150 miliónov korún. Nuž, tak to je ten hospodársky zázrak v praxi. Po desiate. Tridsať rokov som strávil pri lôžku pacientiek na pôrodnej sále, pri operačnom stole. Posledných osem rokov vediem 90-lôžkové oddelenie. Ja i moji spolupracovníci sú bytostne odkázaní na dobre fungujúci systém. Sme pripravení preto vykonať všetko. Žiaľ, zatiaľ nič nenasvedčuje, že zákony, ktoré boli v Národnej rade prijaté a už opakovane novelizované, sú predpokladom na pozitívne zmeny ani pre občanov, ani pre zdravotníckych pracovníkov. Ďakujem za pozornosť.